CELEX: 32012D0147
Language: hu
Date: 2012-03-09 00:00:00
Title: 2012/147/EU: A Bizottság végrehajtási határozata ( 2012. március 9. ) az állatbetegségek és zoonózisok felszámolására és figyelemmel kísérésére irányuló egyes 2012. évi módosított programok jóváhagyásáról, valamint a 2011/807/EU végrehajtási határozatnak a súrlókór felszámolására irányuló programokhoz nyújtandó uniós pénzügyi hozzájárulás, valamint a veszettség felszámolására irányuló, 2012. évi programokhoz az Unió által biztosított előleg kifizetése tekintetében történő módosításáról (az értesítés a C(2012) 1406. számú dokumentummal történt)  EGT-vonatkozású szöveg

13.3.2012   
            
            
               HU
            
            
               Az Európai Unió Hivatalos Lapja
            
            
               L 73/6
            
         A BIZOTTSÁG VÉGREHAJTÁSI HATÁROZATA
   (2012. március 9.)
   az állatbetegségek és zoonózisok felszámolására és figyelemmel kísérésére irányuló egyes 2012. évi módosított programok jóváhagyásáról, valamint a 2011/807/EU végrehajtási határozatnak a súrlókór felszámolására irányuló programokhoz nyújtandó uniós pénzügyi hozzájárulás, valamint a veszettség felszámolására irányuló, 2012. évi programokhoz az Unió által biztosított előleg kifizetése tekintetében történő módosításáról
   (az értesítés a C(2012) 1406. számú dokumentummal történt)
   (EGT-vonatkozású szöveg)
   (2012/147/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az állat-egészségügyi kiadásokról szóló, 2009. május 25-i 2009/470/EK tanácsi határozatra (1) és különösen annak 27. cikke (5) és (6) bekezdésére,
   mivel:
   
               (1)
            
            
               A 2009/470/EK határozat megállapítja az állatbetegségek és zoonózisok felszámolására, az ellenük való védekezésre és figyelemmel kísérésükre irányuló programokhoz történő uniós pénzügyi hozzájárulásra irányadó eljárásokat.
            
         
               (2)
            
            
               Az egyes állatbetegségek és zoonózisok felszámolására, az ellenük való védekezésre és figyelemmel kísérésükre irányuló nemzeti programokra vonatkozó közösségi szempontok megállapításáról szóló, 2008. április 25-i 2008/341/EK bizottsági határozat (2) előírja, hogy ahhoz, hogy a programok az Unió pénzügyi intézkedései értelmében elfogadásra kerüljenek, a tagállamok által a Bizottságnak benyújtott, az állatbetegségek és zoonózisok felszámolására, az ellenük való védekezésre és figyelemmel kísérésükre irányuló programoknak legalább az említett határozat mellékletében rögzített szempontoknak meg kell felelniük.
            
         
               (3)
            
            
               Portugália módosított programot nyújtott be a kéknyelv-betegség figyelemmel kísérésére és felszámolására, Görögország módosított programot nyújtott be a fertőző szivacsos agyvelőbántalmak (TSE) figyelemmel kísérésére, valamint a szarvasmarhák szivacsos agyvelőbántalma és a surlókór felszámolására, továbbá Bulgária módosított programot nyújtott be a veszettség felszámolására.
            
         
               (4)
            
            
               A Bizottság mind állat-egészségügyi, mind pénzügyi szempontból megvizsgálta az említett módosított programokat. Megállapítást nyert, hogy a programok megfelelnek a vonatkozó uniós állat-egészségügyi jogszabályoknak, különösen a 2008/341/EK határozat mellékletében szereplő kritériumoknak. Így jóvá kell hagyni az említett tagállamok módosított programjait.
            
         
               (5)
            
            
               Az egyes fertőző szivacsos agyvelőbántalmak megelőzésére, az ellenük való védekezésre és a felszámolásukra vonatkozó szabályok megállapításáról szóló, 2001. május 22-i 999/2001/EK európai parlamenti és tanácsi rendelet (3) szabályokat állapít meg az állatokban előforduló TSE-k megelőzésére, az ellenük való védekezésre és felszámolásukra. Az említett rendelet VII. melléklete előírja azokat az intézkedéseket, amelyeket a TSE szarvasmarhákban, juh- és kecskefélékben történő kitörésének megerősítését követően annak felszámolása céljából végre kell hajtani.
            
         
               (6)
            
            
               A 727/2007/EK bizottsági rendelettel (4) módosított VII. melléklet A. fejezetének 2.3.d) pontja értelmében a tagállamok határozhatnak úgy, hogy azokban a gazdaságokban, ahol a juh- és kecskefélékben TSE-előfordulást állapítottak meg – bizonyos feltételek teljesülése mellett – egyes állatok leölése és teljes megsemmisítése helyett elrendelik azok emberi fogyasztás céljából történő levágását.
            
         
               (7)
            
            
               2007. július 17-én a Törvényszékhez benyújtott T-257/07 sz. ügyben Franciaország kereseti kérelemmel élt az Európai Bizottság ellen, amelyben a 727/2007/EK rendelettel módosított 999/2001/EK rendeletben, különösen a VII. melléklet A. fejezetének 2.3.d) pontjában foglalt egyes rendelkezések részleges eltörlését kérte.
            
         
               (8)
            
            
               2007. szeptember 28-i végzésében (5) a Törvényszék – az alapügyben való ítélet meghozataláig – felfüggesztette a 727/2007/EK rendelettel módosított 999/2001/EK rendelet VII. melléklete A. fejezetének 2.3.b) pontja iii. alpontja, 2.3.d) pontja és 4. pontja alkalmazását. A Törvényszék az említett végzésében megkérdőjelezte az esetleges veszélyekre vonatkozó, rendelkezésre álló tudományos adatok bizottsági értékelését.
            
         
               (9)
            
            
               A Bizottság ezt követően felkérte az Európai Élelmiszerbiztonsági Hatóságot (EFSA), hogy segítsen tisztázni, mely főbb előfeltételekre épült a 727/2007/EK rendelet. Tekintettel az EFSA magyarázataira, a 999/2001/EK rendeletet módosító 746/2008/EK bizottsági rendelet (6) visszaállította a Törvényszék által felfüggesztett rendelkezések alkalmazását.
            
         
               (10)
            
            
               2008. október 30-i végzésében (7) a Törvényszék – a T-257/07 sz. alapügyben való ítélet meghozataláig – felfüggesztette a 746/2008/EK rendelettel módosított 999/2001/EK rendelet VII. melléklete A. fejezetének 2.3.b) pontja iii. alpontja, 2.3.d) pontja és 4. pontja alkalmazását.
            
         
               (11)
            
            
               A Törvényszék 2011. szeptember 9-i ítéletében (8) elutasította Franciaország keresetét. Az ítélet értelmében a 746/2008/EK rendelettel módosított 999/2001/EK rendelet VII. melléklete A. fejezetének 2.3.b) pontja iii. alpontja, 2.3.d) pontja és 4. pontja alkalmazásának felfüggesztése megszűnt.
            
         
               (12)
            
            
               A tagállamok által 2012-re és az azt követő évekre benyújtott, egyes állatbetegségek és zoonózisok felszámolására, az ellenük való védekezésre és figyelemmel kísérésükre irányuló éves és többéves programok, valamint az azokhoz nyújtott uniós pénzügyi hozzájárulás jóváhagyásáról szóló, 2011. november 30-i 2011/807/EU bizottsági végrehajtási határozat (9) jóváhagy egyes nemzeti programokat, és a tagállamok által benyújtott minden egyes programra vonatkozóan meghatározza az uniós pénzügyi hozzájárulás mértékét és maximális összegét, valamint a támogatható összegek kifizetésére vonatkozó szabályokat.
            
         
               (13)
            
            
               Egyes tagállamok, a 2011/807/EU végrehajtási határozattal összhangban elfogadott programjaik részeként jelezték, hogy élni kívánnak a 999/2001/EK rendelet VII. melléklete A. fejezetének 2.3.d) pontjában foglalt lehetőséggel, és a juh- és kecskefélék leölése és teljes megsemmisítése helyett elrendelnék azok emberi fogyasztás céljából történő levágását.
            
         
               (14)
            
            
               A 2011/807/EU végrehajtási határozatban rögzített, a súrlókór felszámolására irányuló programokhoz nyújtandó uniós pénzügyi támogatás jelenleg nem fedezi a 999/2001/EK rendelet VII. melléklete A. fejezete 2.3.d) pontjának megfelelően a juh- és kecskefélék kényszervágására kötelezett állattartóknak fizetett kártérítést.
            
         
               (15)
            
            
               Ezért helyénvaló a surlókór felszámolására irányuló programok keretében a leselejtezés és megsemmisítés alternatívájaként szolgáló, a juh- és kecskefélék kényszerlevágására vonatkozó programok támogatásának lehetővé tétele. Ehhez nincs szükség a 2011/807/EU végrehajtási határozat által a fertőző szivacsos agyvelőbántalmak figyelemmel kísérését és felszámolását célzó tagállami programokra előirányzott összegek növelésére.
            
         
               (16)
            
            
               Ezenkívül a 2011/807/EU végrehajtási határozat előírja, hogy csak az elfogadott éves vagy többéves programok megvalósítása során felmerült és a végleges jelentés tagállami benyújtását megelőzően kifizetett költségek társfinanszírozhatók uniós pénzügyi hozzájárulásból. Ugyanakkor a Bizottság – az érintett tagállam kérésére – egyes költségekre vonatkozóan a meghatározott maximális összeg legfeljebb 60 %–át előlegként folyósítja a kérelem kézhezvételétől számított három hónapon belül. Ez az előlegigénylési lehetőség nem fedezi teljes mértékben a veszettség elleni szájon át történő vakcinázás kampányainak költségeit.
            
         
               (17)
            
            
               Az elmúlt években a tagállamokban végrehajtott veszettség elleni szájon át történő vakcinázás programjai sikeresnek bizonyultak, és hozzájárultak az Unió nagy részében a betegség felszámolásához. Ezért folytatni kell ezeket a programokat az Unió azon területein, ahol a veszettség endémiás.
            
         
               (18)
            
            
               Néhány tagállam jelezte a Bizottságnak, hogy nehézséget jelent számára a veszettség elleni szájon át történő vakcinázás kampányának előfinanszírozása. Az elmúlt években az előfinanszírozás hiánya miatt bizonyos esetekben kénytelenek voltak lemondani a veszettséggel érintett területeken tervezett vakcinázási kampányokat.
            
         
               (19)
            
            
               A veszettség elleni szájon át történő vakcinázás kampánya rendes végrehajtásának megszakítása jelentősen aláássa a programok hatékonyságát, és minden bizonnyal megnöveli a betegség teljes felszámolásához szükséges időt.
            
         
               (20)
            
            
               Ezért az előzetes kifizetés lehetőségét célszerű kiterjeszteni a 2011/807/EU végrehajtási határozatban elfogadott, a veszettség felszámolását célzó programok végrehajtása során a tagállamokban felmerült összes költségre.
            
         
               (21)
            
            
               Ezért a 2011/807/EU végrehajtási határozat mellékletét módosítani kell azon támogatható költségek meghatározása tekintetében, amelyek jogcímén az állatok tulajdonosai kártérítésben részesíthetők oly módon, hogy abban a surlókórra vonatkozó felszámolási programok keretében elvégzett kényszervágások költsége is szerepeljen.
            
         
               (22)
            
            
               A 2011/807/EU végrehajtási határozatot ezért ennek megfelelően módosítani kell.
            
         
               (23)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A Portugália által a kéknyelv-betegség figyelemmel kísérésére és felszámolására benyújtott módosított program jóváhagyása
   A Bizottság jóváhagyja a kéknyelv-betegség figyelemmel kísérésére és felszámolására Portugália által 2012. január 31-én benyújtott módosított programot a 2012. január 1-jétől2012. december 31-ig terjedő időszakra.
   2. cikk
   A Görögország által a fertőző szivacsos agyvelőbántalmak (TSE) figyelemmel kísérésére és felszámolására benyújtott módosított programok jóváhagyása
   A Bizottság jóváhagyja a fertőző szivacsos agyvelőbántalmak figyelemmel kísérésére, valamint a szarvasmarhák szivacsos agyvelőbántalma és a surlókór felszámolására Görögország által 2011. december 21-én benyújtott módosított programokat a 2012. január 1-jétől2012. december 31-ig terjedő időszakra.
   3. cikk
   A Bulgária által a veszettség felszámolására benyújtott módosított program jóváhagyása
   A Bizottság jóváhagyja a veszettség felszámolására Bulgária által 2011. december 23-án benyújtott módosított programot a 2012. január 1-jétől2012. december 31-ig terjedő időszakra.
   4. cikk
   A 2011/807/EU végrehajtási határozat módosításai
   A 2011/807/EU végrehajtási határozat a következőképpen módosul:
   
               1.
            
            
               a 9. cikk (2) bekezdése b) pontjának helyébe a következő szöveg lép:
               
                           „b)
                        
                        
                           az egyes tagállamok által a levágott állatok értékéért a tulajdonosoknak fizetendő kártérítés 50 %-a a következők esetében:
                           
                                       i.
                                    
                                    
                                       a BSE és a surlókór felszámolására irányuló tagállami programokkal összhangban leselejtezett és elpusztított állatok;
                                    
                                 
                                       ii.
                                    
                                    
                                       a 999/2001/EK rendelet VII. melléklete A. fejezete 2.3.d) pontjának megfelelően kényszervágásnak alávetett állatok;”
                                    
                                 
                     
         
               2.
            
            
               a 9. cikk (3) bekezdése b) pontjának helyébe a következő szöveg lép:
               
                           „b)
                        
                        
                           leselejtezett és elpusztított juh vagy kecske esetében:
                        
                        
                           állatonként 70 EUR;
                        
                     
                           c)
                        
                        
                           levágott juh vagy kecske esetében:
                        
                        
                           állatonként 50 EUR.”;
                        
                     
         
               3.
            
            
               a 13. cikk (4) bekezdésének helyébe a következő szöveg lép:
               „(4)   A (2) bekezdés rendelkezéseitől függetlenül, a Bizottság az érintett tagállam kérésére a 10. és 11. cikkben említett programokra vonatkozóan a meghatározott maximális összeg legfeljebb 60 %-át előlegként folyósítja a kérelem kézhezvételétől számított három hónapon belül.”;
            
         
               4.
            
            
               a mellékletben a 2. pont helyébe a következő szöveg lép:
               
                           „2.
                        
                        
                           A tulajdonosoknak a levágott vagy leselejtezett állataik értéke fejében nyújtott kártérítés:
                           
                                        
                                    
                                    
                                       A kártérítés nem haladhatja meg az állatnak a közvetlenül a levágás vagy leselejtezés előtti piaci értékét.
                                    
                                 
                                        
                                    
                                    
                                       A levágott állatok esetében a maradványértéket, ha van ilyen, le kell vonni a kártérítés összegéből.”
                                    
                                 
                     
         5. cikk
   Címzettek
   Ennek a határozatnak a tagállamok a címzettjei.
   
      Kelt Brüsszelben, 2012. március 9-én.
      
         
            a Bizottság részéről
         
         John DALLI
         
            a Bizottság tagja
         
      
   
   
      (1)  HL L 155., 2009.6.18., 30. o.
   
      (2)  HL L 115., 2008.4.29., 44. o.
   
      (3)  HL L 147., 2001.5.31., 1. o.
   
      (4)  HL L 165., 2007.6.27., 8. o.
   
      (5)  HL C 283., 2007.11.24., 28. o.
   
      (6)  HL L 202., 2008.7.31., 11. o.
   
      (7)  HL C 327., 2008.12.20., 26. o.
   
      (8)  HL C 311., 2011.10.22., 33. o.
   
      (9)  HL L 322., 2011.12.6., 11. o.